Kubeseles pilskalns

Kubeseles pilskalns (, ) bija līvu pilskalns un ciems Gaujas labajā krastā jeb Kaupo zemē, tagadējā Krimuldas pagasta teritorijā pie Runtiņupītes gravas. Pilskalnu uzskata par Indriķa hronikā minēto Gaujas lībiešu valdnieka Kaupo pils vietu, iespējams, ka arī tā nosaukums cēlies no Kaupo vārda.

Ģeoloģiski Kubeseles pilskalns ir Ledus laikmetā Gaujas senlejas malā izveidojies morēnu paugurs.

 Vēsture 
Indriķa hronikas vēstījumā par 1206. gada notikumiem minēts, ka katoļu priesteris Alebrands kristīja Gaujas līvus Turaidā un uzcēla Kubeseles baznīcu (, tagad — Krimuldas baznīca), kas atradās pie Kubeseles pilskalna Kaupo pārvaldītajā novadā. Pēc 1207. gada Līvzemes dalīšanas līguma Kaupo daļu (pars Cauponis) ieguva bīskaps Alberts.
1225. gadā Kubeseles baznīcā Romas pāvesta legāts Modenas Viļums līviem noturēja misi un sludināja pestīšanas vārdu.
Pēc bīskapa Alberta nāves 1231. gadā šo zemi ieguva Rīgas domkapituls. 14. gadsimtā Kubeseles draudzes novads ar Krimuldas pili atradās Rīgas domkapitula tiešā valdījumā, Kubeseles baznīckungs (plebanus de Cubezele) bija viens no domkapitula pastāvīgajiem locekļiem.

1775. gadā agrākajā Kubeseles pilskalnā izveidojās Krimuldas mācītājmuiža. Pilskalna izrakumos atrastas liecības no agrā un vēlā dzelzs laikmeta.

 Nosaukums 
Uzskata, ka pilskalna un ciema nosaukuma pirmā daļa saistāma ar Kaupo vārdu (viņš Atskaņu hronikā saukts par Kope), bet izskaņa -sele līvu valodā nozīmē ciemu. Pieņēmumam, ka Kubesele bija Kaupo dzimtais ciems, par labu liecina tas, ka pēc nāves Kaupo apglabāja Kubeseles baznīcā (Indriķa hronika XXI, 4), kuras tuvumā izveidojās Ķizbeles muiža (Kipsal).Indriķa hronikas X nodaļa latviskā tulkojuma komentārs

 Foto galerija 

 Atsauces 

 Ārējās saites 

 Latvijas-pilskalni.lv
 Krimuldas novada pašvaldība 
 Vietas.lv

Kategorija:Pilskalni Vidzemē
Kategorija:Latvijas vēsture
Kategorija:Lībieši
Kategorija:Krimuldas pagasts
Kategorija:Pilskalni Siguldas novadā
Kategorija:Arheoloģiskie pieminekļi Latvijā